Yubu 5
1“Lwoŋ ba; tye ŋat mo ma bidokki iye?
Ibilokke bot aŋa ki i kin jo maleŋ?
2Atika cwercwiny miyo lamiŋ to,
nyeko neko dano ma tamme nok.
3Atyeko neno lamiŋ ma ocuŋ matek,
ento oyotoyot aceno kabedone.
4Kuc doŋ bor ki litinone;
ginyotogi woko i dog gaŋ,
kun ŋat ma larogi pe.
5Cam ma en okayo,
dano ma kec nekogi gicamo,
kun gikwanyo wa i kin okuto;
pi mitgi madwoŋ gilaro lonyone alara.
6Pien can pe a i apwa, ayelayela pe twi ki i ŋom;
7dano ginywalo kun kemo can macalo mac kir malo,
8“Ki tuŋ bota kono do ayenyo kony ki bot Lubaŋa,
kono aketo lokka i ciŋe.
9En tiyo tic madito ma tere pe tatte,
ticce me aura ma welgi pe kwanne.
10En miyo kot i wi lobo,
cwalo pii i bar kwat.
11En keto jo ma tye piny i kabedo ma malo,
tiŋo jo ma kumo, cibogi malo ka maber.
12En balo tam pa luryeko me goba,
kumeno pe gicobo ticgi kakare.
13-En mako luryeko i ryekogi kengi, macalo i owic,
yub pa jo ma tamgi ogom balle woko oyot.
14Gin donyo i colpiny dyeceŋ,
gipaŋŋe apaŋa i cwiny dyeceŋ macalo dyewor.
15Ento en laro litino kic ki i twergi,
mayo jo ma piny obwoyo ki i cin jo magwa.
16Kumeno lucan gibedo ki gen,
jo maraco gimiyo doggi woko.
17-“Tye ki yomcwiny, dano ma Lubaŋajuko;
pi meno pe ikwer pwony pa Won Twer Ducu.
18-Pien en miyo ret, dok tweyo; goyo dano, ci caŋo.
19En bilari i kom ayela abicel,
wa i me abirone bene gin marac mo pe bigudi.
20I kare me kec en bikoki i kom to,
ki i mony en bilari ki i lak pala lucwan.
21En bikani ki bot anino leb,
pe ibilworo layak ka obino.
22Kec cam ki yako jamini bimiyo inyero anyera,
dok pe ibilworo lee tim.
23Pien in ibicikke ki gweŋ ma i poto,
lee tim bibedo kwedi ki kuc.
24Ibiŋeyo ni kemani tye maber,
ibiŋiyo dwolli ci gin mo pe ma orem.
25Ibiŋeyo bene ni likwayu gibibedo mapol,
litino anywallini bibedo calo lum ma i tim.
26Ibito ma doŋ iti maber, ma komi pud tek,
macalo bel ma gitero i laro ka dinone ka karene oromo.
27Nen, watyeko yenyo te lok man, tye ada.
Winy, wek in bene iŋe piri keni.”